SEAOIL พุ่งพรวด 9% หลังค้นพบน้ำมัน หลุมผลิตแหล่ง L53/48
SEAOIL พุ่งพรวดเกือบ 9% หลังค้นพบน้ำมัน หลุมผลิตแหล่ง L53/48 ล่าสุดอยู่ที่ 2.52 บาท บวก 0.20 บาท หรือ 8.62% มูลค่าซื้อขาย 19.14 ล้านบาท
SEAOIL พุ่งพรวดเกือบ 9% หลังค้นพบน้ำมัน หลุมผลิตแหล่ง L53/48 ล่าสุดอยู่ที่ 2.52 บาท บวก 0.20 บาท หรือ 8.62% มูลค่าซื้อขาย 19.14 ล้านบาท
5 ส.ค. 2563

ผู้สื่อข่าวรายงานว่า ราคาหุ้น บริษัท ซีออยล์ จำกัด (มหาชน) หรือ SEAOIL ล่าสุด ณ เวลา 11.32 น. อยู่ที่ 2.52 บาท บวก 0.20 บาท หรือ 8.62% สูงสุดที่ 2.60 บาท ต่ำสุดที่ 2.32 บาท ด้วยมูลค่าซื้อขาย 19.14 ล้านบาท

ทั้งนี้บริษัท ซีออยล์ จำกัด (มหาชน) หรือ SEAOIL แจ้งความคืบหน้าการสำรวจและผลิตปิโตรเลียม ในช่วงที่ 2 ของการขุดเจาะในปี 2563 แหล่งสัมปทานบนบกแปลง L53/48 ร่วมกับบริษัท แพน เรียนท์ เอ็นเนอยี่ (สยาม) ลิมิเต็ด (POES) โดยการวางแผนการขุดเจาะหลุม L53-DD8 เพื่อใช้ในการอัดน้ำที่มาจากการผลิตจากหลุมในโครงสร้าง DD พุ่งเป้าการเจาะไปที่ชั้นน้ำที่อยู่ด้านล่างของโครงสร้าง DD
โดยในระหว่างการขุดเจาะพบร่องรอยน้ำมันก่อนถึงความลึกสุดท้ายที่ 1,353 เมตร และเมื่อดำเนินการตรวจสอบด้วยเครื่องมือหยั่งธรณีฟิสิกส์และระดับความดันของชั้นหิน หลุม L53-DD8 พบชั้นหินทราย 3 ชั้นที่เป็นหินกักเก็บน้ำมัน โดยมีความหนารวมทั้งสิ้น 19.27 เมตร ชั้นหินทั้ง 3 ชั้นนี้มีระดับความดันที่แสดงให้เห็นว่ามีความต่อเนื่องไปยังชั้นหินกักเก็บน้ำมันที่ได้รับการผลิตมาก่อนหน้านี้จากหลุมผลิตอื่นในโครงสร้าง DD ด้วยเหตุผลดังกล่าว หลุม L53-DD8 จึงต้องทำการผลิตน้ำมันให้หมดสิ้นก่อน แล้วถึงจะเปลี่ยนสภาพหลุมผลิตน้ำมันให้เป็นหลุมอัดน้ำได้ในอนาคต
ขณะที่ได้ย้ายแท่นเจาะไปเจาะหลุมสำรวจ L53-DD7 ทางทิศใต้ของโครงสร้าง DD ซึ่งเป็นหลุมสุดท้ายของการสำรวจขุดเจาะในช่วงที่ 2 ของปี 2563 อย่างไรก็ตามบริษัทได้เลื่อนการขุดเจาะหลุมสำรวจและหลุมประเมินผลที่เหลือ รวมทั้งหลุม L53AC-E ไปดำเนินการในปลายปี 2563 หรือหลังจากนั้น เนื่องจากราคาน้ำมันที่ยังคงอยู่ในระดับต่ำ และการแพร่ระบาดของไวรัสโควิด-19